stanford-oval/wikipedia huggingface dataset:
Zodiac Killer
Zodiacin kirjeet > Z408

Kuusi päivää viestien julkaisemisen jälkeen Donald Harden, salinasilainen lukionopettaja ratkaisi koodin yhdessä vaimonsa Bettyen kanssa yhden viikonlopun aikana. Hardenit päättelivät että Zodiac käyttäisi usein sanaa "tappaa" ("kill") ja puhuisi paljon itsestään ("I") joten he etsivät koodista vastaavia rakenteita. Päätelmä osoittautui oikeaksi.
Kryptogrammi paljastui lopulta melko yksinkertaiseksi. Viestin purkamista vaikeuttaakseen Zodiac oli kuitenkin huomioinut kirjoitusvirheiden merkityksen ja ymmärtänyt käyttää muun muassa  englannin kielessä yleisimmin esiintyvän kirjaimen merkitsemiseen 12 erilaista symbolia. Avattu koodikirjoitus ei kuitenkaan sisältänyt viitteitä tappajan henkilöllisyydestä:
»Tykkään ihmisten tappamisesta, se on niin hauskaa. Se on hauskempaa kuin riistan tappaminen metsässä, sillä ihminen on eläimistä vaarallisin. Tappaminen tuo minulle eniten jännitystä, se on jopa parempaa kuin tytön kanssa naiminen. Parasta on se että kun kuolen, jälleensynnyn paratiisissa ja heistä jotka olen tappanut, tulee orjiani. En aio kertoa teille nimeäni koska yrittäisitte hidastaa tai pysäyttää orjien keräämisen kuolemanjälkeistä elämääni varten ebeorietemethhpiti»
Allekirjoituksena käytettyä merkkijonoa ei ole kyetty selvittämään yksiselitteisesti.
Zodiacin kirjeet > Z340

San Francisco Chroniclen 8. lokakuuta 1969 vastaanottama 340 merkin pituinen salakirje "Z340" ratkaistiin 51 vuoden jälkeen 5.12.2020. Zodiac ei paljasta siinä nimeään mutta kertoo, ettei pelkää kiinnijäämistä ja teloitusta, sillä hän on nyt saanut kerättyä riittävästi orjia paratiisiin. Muut ihmiset pelkäävät kuolemaa, koska heillä ei ole orjia, mutta Zodiac uskoo, että hänen elämästään paratiisissa tulee helppo.
Kryptogrammi on kirjoitettu kokonaan yhdelle arkille ja koostuu 20 vaaka- ja 17 pystyrivistä. Koska Zodiacin aiempi koodikirjoitus purettiin nopeammin kuin hän on saattanut olettaa, Z340 on kryptografisesti edeltäjäänsä paljon monimutkaisempi. FBI:n tekemän analyysin mukaan kryptogrammi oli todennäköisesti kirjoitettu vaakasuoraan rivi riviltä, ja tämä analyysi osoittautui todeksi. Rakenteessa on selkeitä tilastollisia alue-eroja, mikä osoittaa sen, että osa koodista on salattu eri menetelmällä kuin toinen, että vain osa koodista on oikeellista ja että koodi on saatettu jakaa osiin jotka on järjestetty takaperin. Zodiacin muut salakirjoitukset ovat edelleen ratkaisematta huolimatta FBI:n, CIA:n, NSA:n ja muiden ammattilaisten yrityksistä.
Zodiacin kirjeet > Koulubussiuhkaus

Kaksi päivää taksinkuljettaja Paul Stinen murhan jälkeen, 13. lokakuuta 1969 San Francisco Chronicle sai kirjeen Zodiacilta jossa tämä kertoi tappaneensa Stinen ja olevansa huvittunut poliisin osaamattomuudesta. Kuoressa oli mukana myös palanen Stinen verisestä paidasta. Kirjeen loppuriveillä Zodiac kirjoittaa:
»Koululaiset ovat hyviä kohteita, luulenpa että pistän koulubussin matalaksi joku aamu. Ammun vain eturenkaan ja valikoin muksut kun ne pomppivat bussista ulos.»
Uhkaus aiheutti mittavat toimenpiteet. San Franciscossa ja Napa Valleyssa aseistetut erikoiskuljettajat palkattiin ajamaan koulubusseja tai busseille taattiin poliisisaattue. Paikoittain myös lentokoneet valvoivat bussireittejä taivaalta käsin.
Zodiacin kirjeet > Pommiuhkaus

Zodiac jatkoi omaksumaansa taktiikkaa koulubussien uhkaamisesta ja lähetti 19. marraskuuta 1969 pisimmän kirjeensä. Sen mukaan hän oli sisällyttänyt itse rakentamansa pommin kaavakuvan ja listan sen rakentamiseen tarvittavista materiaaleista. Yhdysvaltojen puolustusvoimien asiantuntijan mukaan pommi oli teoriassa toimiva mutta käytännössä hyvin työläs rakentaa. Kirjeen takapuolella oli jo tutkijoille tutuksi tullut "pistetaulukko" Zodiac vastaan San Franciscon poliisi: ” = 10, SFPD = 0” jossa Zodiac ilmoitti tappaneensa nyt 10 ihmistä.
Zodiacin kirjeet > Karttakirje

Kesäkuussa 1970 Zodiac lähetti kirjeen mukana San Franciscon lahtialueen kartan. Mount Diablon huipun keskelle oli piirretty kompassi sekä kirjoitettu ohjeet piirroksen tulkitsemisesta magneettisen pohjoisnavan mukaan. Kirje sisälsi myös uuden 32 symbolia pitkän kryptogrammin jonka avulla, Zodiac lupasi, tutkijat saisivat selville hänen pomminsa sijainnin.
Zodiacin kirjeet > Pikkulista

Heinäkuun 26. 1970 Chronicle sai Zodiacilta tämän hämmentävimmän viestin. Viisisivuisesta kirjeestä Zodiac oli käyttänyt suurimman osan kertoakseen miten kiduttaisi kuolemanjälkeisiä orjiaan ja lainatakseen sekavasti sanoja Gilbert ja Sullivanin viihteellisessä Mikado-operetissa esitettävästä kappaleesta Pikkulista (engl. Little List). Kappaleessa luetellaan erilaisia ihmistyyppejä, joista esittäjä mieluiten haluaisi eroon, ja sitä on esitetty monin eri sanoin riippuen aikakaudesta ja esittäjästä. Zodiac ei ollut kuitenkaan muokannut alkuperäisiä sanoja ja kirjeen sekavuus on jakanut tutkijoiden mielipiteitä Zodiacin tarkoitusperistä. Osa uskoo kirjeen olevan merkki tappajan todellisesta henkisestä kriisistä, jotkut pitävät sitä tarkoin harkittuna esityksenä siinä tapauksessa, että Zodiac pelkäsi jäävänsä kiinni ja saavansa Kalifornian osavaltiossa tuolloin käytössä olleen kuolemantuomion.
Zodiacin kirjeet > Manaaja-kirje

Viimeinen Zodiac-sarjamurhiin liittyvä kirje saapui 29. tammikuuta 1974 San Francisco Chroniclen toimitukseen. Kirjeessä Zodiac toteaa:
»Kävin juuri katsomassa Manaaja-elokuvan ja mielestäni se on paras satiirinen komedia jonka olen nähnyt. [– –] Jos ette paina tätä viestiä lehteenne, teen jotain tuhmaa, tiedätte kyllä että kykenen siihen.»
Kirje sisälsi myös uuden lainauksen Mikado-operetin kappaleesta ''Hömötiainen'' (engl. Tit-Willow). Kappale kertoo linnusta joka ei saa ihastukselleen vastakaikua ja päättää tehdä itsemurhan hukuttautumalla jokeen. Lainaus on saanut tutkijat spekuloimaan viestiä, jonka Zodiac halusi lainauksella välittää, sekä sarjamurhaajan toimia kirjeen jälkeen. Toisin kuin aiemmissa kirjeissä, kirjoittaja ei kertaakaan kutsu itseään Zodiaciksi, mutta FBI:n käsiala-analyysin mukaan kirjoittaja on todennäköisesti Zodiac. Lopuksi kirjoittaja kertoo tappaneensa 37 ihmistä.
Zodiacin kirjeet > Muut kirjeet

Zodiacin lähettämiksi on varmuudella autentikoitu ainakin 11 kirjettä ja kolme korttia. Rikostutkijat San Franciscossa ja muualla Yhdysvalloissa ovat tutkituttaneet lukuisia kirjeitä, piirroksia ja kortteja joiden kirjoittaja väittää olevansa Zodiac. Suurin osa näistä on todettu väärennöksiksi. On olemassa kuitenkin muutama kirje ja kortti joiden lähettäjästä ei ole yksimielisyyttä ja joka saattaa olla Zodiac. Eräs tällainen kortti näyttäisi yhdistävän Zodiacin Donna Lassin katoamiseen. Zodiacin on myös epäilty lähettäneen ainakin kolme yleisönosastokirjettä eri nimillä San Francisco Chroniclelle vuonna 1974.
Zodiacin kirjeet > Muut kirjeet > Runo pulpetissa

Huhtikuussa 1967 löydettiin Cheri Jo Batesin käymän Riverside City Collegen varastosta pulpetin pohjapuolelle mustekynällä kirjoitettu runo. Käsialatutkija ja Zodiac-kirjeitä aiemmin autentikoinut Sherwood Morrill piti runoa Zodiacin kirjoittamana.
Kyllästynyt elämään/haluton kuolemaan



viilto.

puhdas.

jos punainen /

puhdas.



veri syöksyy,

tippuu,

läikkyy; 

hänen uudelle

mekolleen

mitäpä tuosta

se oli jo punainen

muutenkin.

elämä hiipuu

ehkä loppuun.

hän ei

kuole.

tällä kertaa

joku hänet löytää.

odota vain

ensi kertaa.

rh
Tutkimukset > Epäiltyjen verkko

Zodiac tai hänen nimissään kirjoittanut henkilö lopetti yhteydenpitonsa poliisiin ja lehdistöön. Murhat ja kirjeet jäivät mysteereiksi. Tuhansia ihmisiä kuulusteltiin, ja vahvimmin epäiltyjen henkilöiden taustat ja tekemiset tutkittiin tarkoin. Heidän joukossaan oli joitakin muista yhteyksistä tunnetuksi tulleita rikollisia. Heitä edustivat kirjepommittaja Theodore Kaczynski, joka tunnetaan ”Unabomberina”, ja sarjamurhaaja Ted Bundy.
Tutkimukset > Lawrence Kane

Vaikeasta aivovammasta kärsinyt Lawrence Kane oli yksi vahvasti epäillyistä. Darlene Ferrinin sisko tunnisti Kanen mieheksi, joka oli seurannut Darlenea kuukausia ennen murhaa. Lisäksi Zodiacin sieppaama, mutta pakoon päässyt Kathleen Johns tunnisti myöhemmin Kanen sieppaajakseen. Kane joutui vuonna 1962 auto-onnettomuuteen, jonka seurauksena hän sai vakavan aivovamman. Aivovamma muutti Kanen persoonallisuutta: hän menetti ajoittain kyvyn hallita itseään ja saattoi käyttäytyä hyvinkin arvaamattomasti.
Tutkimukset > Richard Marshall

Richard Marshall työskenteli Zodiacin murhien aikaan San Franciscon Avenue -teatterissa projektorinkäyttäjänä. Marshallia ei kyetty yhdistämään murhattuihin, mutta hänen käsialansa oli lähes identtinen Zodiacin käsialan kanssa. Lisäksi hänen hallustaan löytyi yksipuolista paperia, joka oli samanlaista kuin se, mitä Zodiac käytti kirjeissään. Heinäkuussa 1969 Marshall pyöritti teatterissa vanhaa elokuvaa Charlie Chan Aarresaarella. Siinä sanfranciscolainen tappaja lähetti poliisille ja medialle viestejä ja kantoi kaulansa ympärillä Zodiacin symbolia. Ensimmäinen Zodiacin nimellä allekirjoitettu kirje lähetettiin samana vuonna heinäkuun viimeisenä päivänä.
Tutkimukset > Richard Gaikowski

Myöhemmin julkisuuteen on noussut epäiltynä Richard Gaikowski, joka työskenteli Zodiacin murhien aikaan toimittajana. Gaikowskin ja Zodiacin käsialoissa on havaittu yhteneviä piirteitä, ja Gaikowski muistutti ulkonäöltään silminnäkijöiden kuvausta Zodiacista. Gaikowskilla on ollut maantieteellinen yhteys moniin tekoihin, kuten oli myös Richard Marshallilla. Gaikowski kuoli vuonna 2004.
Lisää epäiltyjä

Vuonna 2007 kalifornialainen mies Dennis Kaufman väitti, että hänen vuonna 2006 kuollut isäpuolensa Jack Tarrance oli Zodiac. Kaufmanin mukaan hänen isäpuolensa oli identtinen Zodiacista tehdyn piirroskuvan kanssa. Kaufman lähetti FBI:lle useita isäpuolensa tavaroita, kuten mustan hupun, joka muistutti Zodiacin Berryessajärvellä käyttämää huppua, ja vanhan veitsen, jossa Kaufmanin mukaan oli kuivunutta verta. FBI otti Kaufmanin lähettämistä tavaroista DNA-näytteitä, mutta tulokset olivat ratkaisemattomia. Kaufman kertoi löytäneensä isäpuolensa jäämistöstä kehittämättömiä filmirullia. Kaufman kehitti yhden filmirullista, ja väitti, että kuvissa oli murhattuja ihmisiä. Myöhemmin Kaufman julkaisi joitakin kuvista omalla nettisivullaan. Kuvat olivat hyvin pieniä, niissä oli matala resoluutio ja ne olivat niin epäselviä, ettei niistä voinut varmuudella tunnistaa ketään. Kaufman väitti myös, että hänen isäpuolensa käsiala täsmää Zodiacin käsialan kanssa. FBI tutki Tarrancen käsialanäytteet, mutta tulokset olivat tässäkin tapauksessa ratkaisemattomia. Kaufman jäi kiinni julkisesta valehtelusta televisiossa. Hän väitti, että FBI oli jo todennut Jack Tarrancen olleen Zodiac. Todellisuudessa FBI ei ollut vielä antanut minkäänlaisia tietoja tutkimustensa tuloksista. Kaufmanin muitakin väitteitä on vahvasti kyseenalaistettu myöhemmin.
Vuonna 2009 kalifornialainen 47-vuotias Deborah Perez kertoi New York Timesin lehtimiehille olevansa Zodiac Killerin tytär. Hän sanoi isänsä, Guy Ward Henricksonin, kuolleen syöpään vuonna 1993. Lisäksi Perez väitti ommelleensa isänsä käyttämät kasvonaamiot ja kirjoittaneensa osan niistä kirjeistä, jotka Guy Henrickson oli lähettänyt poliisille Zodiacin nimellä. Perezin kertomusta ei kuitenkaan pidetä uskottavana, sillä aiemmin hän oli väittänyt olevansa Yhdysvaltain taannoisen presidentin John F. Kennedyn tytär. Perezin lisäksi ovat monet muut henkilöt väittäneet tunteneensa Zodiacin, ja teettäneet poliisille paljon ylimääräistä työtä. Esimerkkinä voidaan mainita eläkkeellä olevan poliisietsivä Steve Hodelin esittämä väite, jonka mukaan hänen isänsä George Hodel oli saattanut olla yhtä lailla Los Angelesin Mustan Dahlian murhaaja, Chicagossa vaikuttanut Huulipunamurhaaja sekä San Franciscon Zodiac.
Kuva menneisyydestä

Yhdysvaltalainen televisio-ohjelma American Most Wanted käsitteli 20. helmikuuta 2011 lähetetyssä jaksossaan Zodiac Killeriä. Ohjelmassa esitettiin myös vanha valokuva, joka esittää erästä Zodiacin uhria, Darlene Ferriniä, tuntemattoman miehen seurassa. Poliisi toivoo jonkun katsojista tunnistavan kuvassa olevan miehen, jonka ulkonäössä on yhtäläisyyksiä Zodiacista annetuissa silminnäkijäkuvauksissa.
Populaarikulttuurissa

Kirjoja
David Baldaccin Sekuntipeliä
Jerry Weissman The Zodiac Killer (1978)
Robert Graysmith Zodiac (1986), Zodiac Unmasked: The Identity of America's Most Elusive Serial Killer (2002)
Elokuvia
Likainen Harry, elokuva vuodelta 1971
The Zodiac Killer, elokuva vuodelta 1971
The Zodiac, elokuva vuodelta 2005
Zodiac, elokuva vuodelta 2007 Jake Gyllenhaalin tähdittämänä perustuu Robert Graysmithin samannimiseen kirjaan.
Curse of the Zodiac, kauhuelokuva vuodelta 2007
Awakening the Zodiac, vuoden 2017 kauhuelokuva
Videopelejä:
Watch Dogs 2: The Zodiac Killer DLC
Aiheesta muualla

Wikimedia Commonsissa on kuvia tai muita tiedostoja aiheesta .
Zodiac Killerin kirjeet
Crime Library: Zodiac Killer (englanniksi)
Zodiologists.com – Zodiac cryptograms, ratkaisuja, uutisia (englanniksi)
zodiackiller.com – Zodiac-asiantuntija Tom Voigtin ylläpitämä sivusto (englanniksi)
Berryessajärvi
Symboli jota Zodiac Killer käytti allekirjoituksenaan
Osa Zodiacin ensimmäisestä salakirjoituksesta
Zodiacin ensimmäinen purettu salakirjoitus
Zodiacin piirtämä ensimmäinen havainnekuva pommin rakenteesta ja toiminnasta
Riversiden poliisille ja Cheri Jo Batesin isälle lähetetty uhkausviesti. Elokuussa 2021 Riversiden poliisi ilmoitti, että käsinkirjoitettujen uhkausviestien kirjoittaja oli tunnistettu DNA-analyysin avulla vuonna 2020, ja että viestit olivat teini-ikäisen pojan laatima huijaus
Riversiden pulpettiruno
Ted Bundy, eräs Zodiaciksi epäillyistä
Richard Gaikowski vuonna 1965
Vanhurskaus

Vanhurskaus on tärkeä käsite juutalaisessa, kristillisessä ja islamilaisessa uskossa ja teologiassa. Vanhurskaus on Raamatun mukaan Jumalan ominaisuus ja tarkoittaa täten ihmisen kohdalla ulkopuolelta, Jumalalta, tulevaa hurskautta eli oikeamielisyyttä. Uuden Testamentin mukaan tämä ulkopuolelta tuleva hurskaus tulee ihmiselle, kun hän uskoo Kristuksen sovitustyöhön ristillä ja saa syntinsä anteeksi. Kristillisyydessä ihminen on sydämen uskolla vanhurskauden omistaja ja suun tunnustuksella pelastuva, Jumalalle kelpaava. Vanhurskaus mahdollistaa uskovan pyhityksen.
»Ja Abram uskoi Herraan, ja Herra luki sen hänelle vanhurskaudeksi.» 
(1. Moos. 15:6 )
Kysymys siitä, miten ihmisestä tulee Jumalalle kelpaava, pelastuksesta osallinen eli vanhurskas, on kristinuskon opinmuodostuksessa pelastusopin eli soteriologian sisältö. Kristinuskon sisällä on jonkin verran eroavaisuutta siinä, mikä on jumalallisen armon ja inhimillisen myötävaikuttamisen osuus ihmisen vanhurskaudessa (synergismi - monergismi). Siihen liittyy myös kysymys vanhurskauden vastaanottamisen välineistä, kuten sakramentit sekä uskon ja rakkauden tekojen suhde.kenen mukaan?lähde?
Omavanhurskaus tarkoittaa hurskautta, johon ihminen pyrkii omilla teoillaan tai saavutuksillaan.kenen mukaan? Omavanhurskaus voi olla ainakin lain noudattamisen kautta koettavaa omavanhurskautta. Myös omavanhurskautta, joka on ylpeyttä siitä, että ei tarvitse kenenkään tai minkään muun vanhurskautta kuin omaa tai itse tuotettua tunnetta tai kokemusta siitä, että uskoen pelkästään itseensä kelpaisi Jumalalle.
Sanan etymologia

Suomen sana vanhurskas on yhdyssana, jonka alkuosa, alkujaan va'an, on genetiivi varmaa tai lujaa tarkoittavasta sanasta vaka, ja loppuosa hurskas, joka sekin on nykyisin etupäässä uskonnollinen termi, mutta lienee alkujaan tarkoittanut viisasta, kuten edelleenkin sanonnassa "ei tullut hullua hurskaammaksi". Täten sana tarkoittaa "oikealla tavalla viisas", ja sitä voidaan pitää käännöslainana ruotsin sanasta rättvis.
Suomen kielessä sanoja vanhurskas ja vanhurskaus käytti jo Mikael Agricola, joka käänsi niillä kreikankielisessä Raamatussa esiintyneet sanat dikaiosynē (δικαιοσύνη, subs.) ja dikaios (δικαιος, adj.). Sana dikaiosynē, (lat. iustificatio), oli aikoinaan Rooman valtakunnan lakikoneiston käyttämä nimitys oikeudenmukaisuudelle.
"Ei Jumala hyväksy vanhurskaiksi niitä, jotka vain kuulevat lain sanoja, vaan vanhurskaiksi julistetaan ne, jotka myös noudattavat lakia." (Room. 2:13)
"Paavali kiisti ne sanoen: "Mitään väärää en ole tehnyt, en juutalaisten lakia, en temppeliä enkä keisaria vastaan." (Ap.t. 25:)
Raamatussa termi "vanhurskaus" kuuluu alun perin liittoa sekä liiton solmimista käsittelevään kielenkäyttöön. Taustalla on ajatus kahden henkilön välisestä liitosta, jossa "vanhurskaaksi" sanotaan sitä, joka pitää kiinni solmimansa liiton velvoituksista. Raamatussa on selvää, että Jumala on liitossaan Israelia kohtaan aina "vanhurskas".
Vanhurskaus Raamatussa > Vanhassa Testamentissa

Vanhassa Testamentissa useassa kirjassa Jumalaa kuvataan vanhurskaaksi. Mooses puhuu Jumalasta: "Hän on turvamme, kalliomme, teoissaan täydellinen. Kaikki hänen tiensä ovat oikeat. Hän on uskollinen Jumala, ei hän vääryyttä tee. Hän on vanhurskas, tuomioissaan oikea." Jeesuksen sanat "olkaa siis täydellisiä, niin kuin teidän taivaallinen Isänne on täydellinen" merkitsee samaa, mitä laissa opetetaan "olkaa pyhät, sillä minä, Herra, teidän Jumalanne, olen pyhä". Juutalaiset lainopettajat määrittelevät pyhyyden lain noudattamiseksi, mihin liittyy myös lain opetus, että lakia noudattavat ovat vanhurskaita.
"Kun me tarkoin noudatamme tätä lakia, jonka Herra, meidän Jumalamme, on antanut, niin Herra katsoo meidät vanhurskaiksi.'" (5. Moos. 6:25)
"Sano Israelin kansalle: Olkaa pyhät, sillä minä, Herra, teidän Jumalanne, olen pyhä. "Jokainen teistä kunnioittakoon äitiään ja isäänsä. Pitäkää kunniassa sapatti ja määräykset, jotka olen siitä antanut. Minä olen Herra, teidän Jumalanne...     Sen tähden noudattakaa kaikkia minun lakejani ja käskyjäni ja täyttäkää ne. Minä olen Herra." (3. Moos. 19:2,3,37)
"Olkaa kuuliaisia lapsia älkääkä taipuko noudattamaan himoja, joiden vallassa ennen, tietämättömyytenne aikana, elitte. Niin kuin hän, joka teidät on kutsunut, on pyhä, niin tulkaa tekin pyhiksi kaikessa mitä teette. Onhan kirjoitettu: "Olkaa pyhät, sillä minä olen pyhä." (1. Piet. 1:14-16)
Kuningas Daavid mainitsee myös Jumalan vanhurskaaksi ja useasti rukoilee sitä, että vanhurskas Jumala tuomitsisi hänen vainoajansa ja viholliset eikä hän itse. Daavid mainitsee myös, että vanhurskas Jumala rakastaa oikeutta ja oikeamieliset saavat nähdä Jumalan kasvot. Vanhurskas on myös antelias, hyväsydäminen, anteeksi antava ja laupias. Daavidin mukaan Jumala, joka on vanhurskas, vapauttaa ihmisen pahuuden vallasta(sanatarkasti "pahuuden köysistä").
Jesajan mukaan vanhurskas on onnellinen ja tämä saa nauttia "tekojensa hedelmää".
"Tuntemuksensa kautta hän, minun vanhurskas palvelijani, vanhurskauttaa monet, sälyttäen päällensä heidän pahat tekonsa." (Jes.53:11) Profeetta Jesaja kertoo vanhurskaasta Messiaasta, jonka kautta me voimme myös tulla vanhurskaiksi. Jesajan kuvaus Messiaasta toteutuu täydellisesti Uudessa Testamentissa kerrotussa Jeesuksessa.
Vanhurskaus kristinuskossa > Vanhurskaus ortodoksisuudessa

Ortodoksisessa kirkossa ei ole tehty reformaattoreiden vastakkainasettelua uskon ja tekojen välille. Ortodoksisen kirkon opetuksen mukaan ne, jotka ovat kastettu Kristukseen, ovat kutsuttu uskomaan häneen sekä tekemään hyviä tekoja.
Ortodoksinen näkemys vanhurskauttamisesta voidaan jakaa kolmeen osaan.
1. Vanhurskauttaminen ja Uusi liitto
Kun protestanttinen teologia korostaa lain ja evankeliumin eroa, ortodoksinen teologia korostaa Uuden ja Vanhan liiton eroa. Vanhurskauttaminen on liittymistä Jumalan kanssa liittosuhteeseen. Ortodoksinen teologia korostaa, että juutalaiset elivät vanhassa liitossa lain alla, kun sen sijaan kirkko elää uuden liiton aikaa. Pelastus tapahtuu uskossa Kristukseen, joka täyttää lain. Ortodoksisen kirkon mukaan kristityt saavat mirhallavoitelussa Pyhän Hengen lahjan, joka asuu heissä ja opettaa tuntemaan Isä Jumalan. Ortodoksinen kirkko ei korosta vanhurskauttamista lakitermein, vaan pitää sitä ennen kaikkea liittosuhteena.
2. Vanhurskauttaminen ja Jumalan armo
Ortodoksinen kirkko korostaa, että Jumalan armo pelastaa, ei kristityn usko. Ortodoksisen opetuksen mukaan Jumala tekee liiton ihmisen kanssa, ei ihminen itse.
3. Uskon vanhurskauttaminen on luonteeltaan dynaamista, ei staattista
Ortodoksisen kirkon opetuksessa usko on luonteeltaan elävää, dynaamista ja jatkuvaa. Siksi ortodoksinen kirkko ei korosta uskoon tulemista, vaan korostaa todellisen uskon olevan elämäntapa, ei hetken päätös. Siksi ortodoksinen kirkko opettaa uskovan pelastuksesta seuraavaa:
a) Uskova on pelastettu, koska hänet on kastettu Kristukseen.
b) Uskova pelastuu, koska hän kasvaa Kristukseen kirkon sakramentaalisessa elämässä
c) Uskova tulee pelastumaan Jumalan armosta viimeisellä tuomiolla.
Ortodoksinen kirkko ei vastusta protestanttista uskonvanhurskauttamisesta sinällään, mutta se korostaa, että Jaakobin kirjeen mukaan usko ilman tekoja on kuollut.
Vanhurskaus kristinuskossa > Vanhurskaus luterilaisuudessa

Martti Lutherin mukaan kristinuskon korkein pääkappale on, että yksin usko tekee vanhurskaaksi ja autuaaksi. Kuinka ihminen saa vanhurskauden? Tähän Luther vastaa että "Ainoastaan sillä tavalla, että Jumala puhuu ja Aabraham uskoo hänen puheensa. - - Tämän Jumala uskovalle lukee ja pitää vanhurskautena edessään." Lutherin mukaan tämän samanlaisuuden Paavali esittää, että vanhurskaus tulee uskon kautta Jeesukseen Kristukseen.
Billy Joe Daughertyn mukaan ihmisen omavanhurskauden ja Jumalalta saadun vanhurskauden välillä on valtava ero. Omavanhurskaus kehuu itseään, kun taas lahjaksi saatu vanhurskaus voi kerskua vain Kristuksen täytetystä työstä. Kyse on oikeasta asemasta Jumalan edessä, jonka Jeesus ansaitsi olemalla kuuliainen kuolemaan asti. Uskon kautta meillä osallisuus tähän Jumalalle kelpaavaan vanhurskauteen, Daugherty toteaa.
Luterilaisen vanhurskauttamisopin mukaan vanhurskauden saavuttamiseen ei tarvita lain tekoja. Jaakobin kirjeen mukaan vanhurskaus edellyttää myös lain tekoja, mikä löytyy myös Jeesuksen opetuksesta ja Paavalin Roomalaiskirjeestä. Luther katsoi Jaakobin kirjeen olevan ristiriidassa hänen opettamansa sola fide (yksin uskosta) -periaatteen kanssa. Tämän pohjalta Luther kutsui Jaakobin kirjettä "olkiseksi epistolaksi", joka ei opeta evankeliumia oikein. Luther ei kyennyt ratkaisemaan ristiriitaa oman vanhurskauttamisoppinsa ja Jaakobin kirjeen välillä, joten hän meni jopa niin pitkälle, että oli valmis jättämään Jaakobin kirjeen kokonaan pois luterilaisesta Raamatusta. Lopulta hän tyytyi siirtämään sen Uuden testamenttinsa loppuosaan kolmanneksi viimeiseksi kirjaksi, koska hänen kannattajansa eivät hyväksyneet kirjeen poistamista Raamatusta.